De nye fotovogne er meget smartere end de gamle. I stedet for radarståler er det nu laserstråler, der bliver skudt med mod bilisterne, hvis de kører for stærkt på vejene. - Laserstrålerne rækker længere ud. Vi har et søgeområde fra 10 til 75 meter, fortæller politiassistent Bent Mathiasen. Som noget nyt kan måleudstyret nu også let tages ud af bilen, og stilles op til 50 meter væk. - Nu har vi mulighed for at få et billede af hvor stærkt der reelt bliver kørt, når bilisterne ikke lige umiddelbart kan genkende fotovognen ude i vejsiden, siger politiassistent Kim Haubro. De 10 nye fotovogne har digitalkameraer, hvor billedkvaliteten er meget bedre end tidligere, så nu er slut med at slippe for en bøde fordi fotoet er for dårligt. Før kunne op mod hver femte fartsynder være heldig ikke at skulle til lommerne. - Det gamle udstyr er baseret på råfilm, og teknikken på udstyret var så dårligt, at vi har måttet henlægge en masse sager, forklarer Ole Juul Schmidt, der er leder af Færdselspolitiet i Nordjylland. - Udstyret finder selv ud af hvilket af de to monterede kameraer, der kan tage det bedste billede af fartsynderen. Og de nye fotovogne kan måle over fire vejbaner i begge retninger, siger politiassistent Bent Mathiasen. Fremover vil Nordjyllands Politi være ude med fotovognene mindst 10.000 timer om året - mod i dag 4.000 timer.

Referat:
Fra i dag af kan bilister, der trykker lidt for hårdt på speederen, blive blitzet af en af de 10 nye fotovogne, som Nordjyllands Politi har fået.